Jean Grémillon

Jean Grémillon (født 3. oktober 1901 i Bayeux, Calvados, død 25. november 1959) var en fransk filmregissør.

Grémillon hadde musikkutdannelse og fikk etter skolegangen jobb som fiolinist i et kinoorkester som akkompagnerte stumfilmvisninger. Han ble venn med kinomaskinisten, Georges Périnal, og sammen lagde de et tjuetalls korte dokumentarfilmer mellom 1923 og 1926, hvorav fler i dag er tapt. Grémillons regisserte sin første langfilm i 1927, og fikk sitt kommersielle gjennombrudd i 1928 med stumfilmen Maldone.

På 1930-tallet innledet han samarbeid med manusforfattere som Jacques Feyder og Jacques Prévert, og var en viktig bidragsyter til utviklingen av den poetiske realismen, en stilretning som fikk stort gjennomslag innen fransk film i det følgende tiåret.

Blant Grémillons mest framtredende filmer er S.O.S. bergingsbåt, et sjøfartsdrama med Jean Gabin i hovedrollen og manus av Prévert (påbegynt i 1939 men ferdigstilt først i 1941 på grunn av krigsutbruddet). Et annet betydningsfullt samarbeid med Prévert er Bergtatt fra 1943, og den venstrepolitisk pregede Fattige flygere (1944).

Filmer i utvalg

Spillefilm 
 1928 Maldone
 1929 Gardiens de phare
 1930 La petite Lise
 1932 Daïnah la métisse
 1932 Pour un sou d'amour
 1934 La Dolorosa
 1935 Valse royale
 1936 Les Pattes de mouches
 1937 ¡Centinela, alerta!
 1937 Hundjevelen (Gueule d'amour)
 1938 Den fremmede (L'étrange M. Victor)
 1941 S.O.S. bergingsbåt (Remorques)
 1943 Bergtatt (Lumière d'été)
 1944 Fattige flygere (Le ciel est à vous)
 1949 Hvite gamasjer (Pattes blanches)
 1951 L'étrange madame X
 1954 En kvinnes kjærlighet (L'amour d'une femme)

Referanser

Eksterne lenker 
 

Franske regissører
Personer fra Bayeux
Fødsler i 1901
Dødsfall i 1959